**Porvoon rautatieasema** (lyh. Prv, ruots. *Borgå järnvägsstation*, ratakm 62+287) on rautatieliikennepaikka, joka sijaitsee Porvoon radalla Porvoon vanhankaupungin vieressä joen toisella puolella.

Asemalla on vain museojunaliikennettä. Rautatieasema ja siihen liittyvät muut asema-alueen rakennukset muodostavat kohteen valtakunnallisesti merkittävien rakennettujen kulttuuriympäristöjen luettelossa.

Historia
--------

Junaliikenne alkoi 16. heinäkuuta 1874 yksityisen yhtiön voimin. Liikenteen aloittanut rautatieyhtiö teki konkurssin vuonna 1887, ja tilalle tuli toinen yhtiö. Valtionrautateille Porvoon rata siirtyi vuonna 1917. VR:n henkilöliikenne Porvoon asemalle päättyi 31. toukokuuta 1981 ja tavaraliikenne 1. joulukuuta 1990.

Liikenteen loppumisen jälkeen rata aiottiin purkaa. Vuodesta 1991 lähtien radalla on kuitenkin ollut museojunaliikennettä. Museojunat lähtevät aseman edestä. Ennen nykyisen rautatieaseman valmistumista raide meni tavaramakasiinin ohitse päättyen veturitallille. Tavaramakasiinin ja veturitallin välissä on ollut aiempi asema. Raidetta on jatkettu nykyisen aseman rakentamisen yhteydessä aseman eteen ja edelleen Porvoonjoen rannan teollisuusalueelle.*lähde?*

### Asema joen varressa

*Pääartikkeli: Porvoon keskustan rautatieasema*
Porvoossa on myös ollut toinen asema, Porvoon keskusta, joka sijaitsi etelämpänä joen varressa. Keskustan aseman voi nähdä toiminnassa myös elokuvassa *Billion Dollar Brain* vuodelta 1967. Asemalta rata jatkui Porvoon konepajalle, joka tunnetaan nykyään nimellä Taidetehdas.*lähde?* Rata keskustan asemalle ja konepajalle purettiin 2000-luvun alussa.

### Pistoraide

Porvoon asemalta kulki pistoraide pohjoispuolella sijainneelle sahalle. Pistoraide oli käytössä ainakin 1960-luvulta alkaen ja se purettiin 1980-luvun lopulla.

Asemarakennus
-------------

Asemarakennuksen korjaustöitä vuonna 2012.
Porvoon ensimmäisen aseman piirustukset ovat vuodelta 1872. Niiden suunnittelija ei ole tiedossa. Rakennus valmistui vuonna 1873, mutta se jouduttiin rakentamaan uudelleen, koska rakennus todettiin kelvottomaksi. Uusi asemarakennus, joka mukaili italialaista huvilatyyliä, valmistui vuonna 1874. Se jouduttiin kuitenkin siirtämään lähemmäs jokea, kun vuonna 1897 rakennettiin samalle paikalle nykyinen asema. Uusimman aseman suunnitteli arkkitehtitoimisto Bjönberg-Aspelin. Rakennuksen ulkoasussa on tapahtunut hieman muutoksia. Uusrenessanssityylisen asemarakennuksen omistaa nykyisin Itä-Uudenmaan Rakennussuojelusäätiö. Aseman tiloissa toimii rakennussuojelukeskus Salvus.

Vuosina 2015–2018 asemalle tehtiin laaja kunnostus. Nykyisin talossa on 10 asuntoa. Koko asemarakennus ja piha-alue on yksityisessä käytössä.

Tallit ja makasiini
-------------------

Asema-alueeseen liittyvät veturitallit ja tavaramakasiini ovat nykyisin yksityisomistuksessa. Veturitallien kääntöpöytä on käyttökuntoinen. Uudemmassa vuonna 1902 rakennetussa tallissa säilytetään Tk3-höyryveturia eli Pikku-Jumboa nro 1168. Kääntöpöydälle johtavalla raiteella on Suomen vanhimmat leveäraiteisen radan käytössä olevat kiskot vuodelta 1879.

* Vanha veturitalliVanha veturitalli
* Toinen vanha veturitalliToinen vanha veturitalli

Katso myös
----------

* Porvoon museorautatie

Lähteet
-------

1. 1 2 3 4 5 6  Iltanen, Jussi: *Radan varrella*, s. 84–85. Karttakeskus, 2009. ISBN 978-951-593-214-3.
2. ↑  RKY: Porvoon rautatieasema  2009. Museovirasto. Viitattu 14.12.2019.
3. ↑  *Peruskartta* 1:20 000. 3021 02 Porvoo.  Helsinki: Maanmittauslaitos, 1962.  Kartta *Vanhat painetut kartat* -palvelussa (JPG) (viitattu 14.12.2019)
4. ↑  *Peruskartta* 1:20 000. 3021 02 Porvoo.  Helsinki: Maanmittauslaitos, 1988.  Kartta *Vanhat painetut kartat* -palvelussa (JPG) (viitattu 14.12.2019)
5. ↑  Tenhovuori, Hannele: Viimeinen junavuoro Keravalle… Porvoon museo. Viitattu 17.1.2024.
6. ↑  Valanto, Sirkka: *Suomen rautatieasemat vuosina 1857–1920*, s. 38, 40. Museovirasto, 1982. ISBN 951-9074-68-6.
7. ↑  Mether, Ulla: Yli sata vuotta vanhaan Porvoon juna-asemaan tehdään 10 asuntoa *Länsiväylä*.  30.7.2017. Viitattu 23.6.2022.


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Perustiedot Wikidatassa: Porvoon rautatieasema (Q10433219)ohje |
| --- |
|  |
| esiintymä kohteesta | rautatieasema |
|  |
| valtio | Suomi |
|  |
| sijaitsee hallinnollisessa yksikössä | Porvoo |
|  |
| koordinaatit | 60°24′N 25°39′E﻿ / ﻿60.4°N 25.65°E﻿ / 60.4; 25.65 |
|  |
|  |

 |